Elisabeth Arnold (RV), 2001-04-24:
Også jeg står nu her for tredje gang og skal holde en ordførertale om Echelon-problemerne.
Jeg vil ikke bebrejde Enhedslisten, at de rejser denne forespørgsel.
Jeg beundrer tværtimod deres udholdenhed, for jeg synes jo ikke, der kommer så forfærdelig meget nyt i de svar, som ministrene giver.
På et eller andet tidspunkt må det jo også gå op for Enhedslisten, at der er grænser for, hvad man kan få ud af disse forespørgsler, når man arbejder som nationalt parlament, og hvor Danmark som nation ikke er direkte involveret - tilsyneladende i hvert fald - i de aktiviteter, der foregår under den aktivitet, vi omtaler som Echelon.
Jeg har prøvet at opløse forespørgslens ordlyd i fire spørgsmål.
Og der var svaret nu, at man ikke kan bekræfte dets eksistens, og man kan heller ikke afkræfte, at det eksisterer.
Det er, så vidt jeg kan høre, nøjagtig det samme, som man har sagt de tidligere gange, man har diskuteret Echelon-samarbejdet her i Folketinget. Jeg har tidligere sagt, at jeg er temmelig overbevist om, at samarbejdet eksisterer, men jeg kan ikke bevise det.
Jeg kender ikke noget til det.
Som parlamentsmedlem har jeg ingen muligheder for at vide det.
Det næste spørgsmål er: Hvordan samarbejder Danmark med USA og Storbritannien om aflytning?
Og der er svaret, at teknisk set kan alle aflytte, og at samarbejdet er fortroligt.
Der må jeg så igen henvise til det, der tidligere er sagt, at vi har en regering, som har fået overladt disse beføjelser til at varetage efterretningstjenesternes arbejde.
Vi har et Kontroludvalg i parlamentet, hvor de fem største partier har sæde.
Jeg går ud fra, at de medlemmer, der er dér, er opmærksomme og nidkære og grundige og spørger til, hvad der foregår.
De må imidlertid ikke fortælle noget videre, og derfor har vi, der ikke sidder der, selvfølgelig et problem, fordi vi ikke er fuldt informeret, hvis der overhovedet foregår noget.
Det ved vi heller ikke.
Dette svar er også det samme, som er blevet givet tidligere.
Det tredje spørgsmål er så: Hvad gør regeringen for at gøre det muligt for danskere at sikre sig mod aflytning?
Ja, de tekniske forhold er sådan, at den eneste mulighed, man har for at undgå at blive aflyttet, er fri kryptering, en mulighed for at kryptere sine meddelelser.
Man kan ikke lovgive sig ud af det her, fordi de tekniske muligheder ikke kan kontrolleres og reglerne ikke kan håndhæves.
Derfor er det simpelt hen nødvendigt at give folk mulighed for at indpakke deres meddelelser i en konvolut af kryptering, således at brevhemmeligheden også udstrækkes til at omfatte elektroniske meddelelser.
Disse svar var også enslydende med dem, vi har fået tidligere.
Det sidste spørgsmål var så: Hvordan samarbejder Danmark med USA og Storbritannien om retningslinjer for kryptering?
Sådan som jeg har hørt svaret, er der altså et samarbejde
mellem medlemslandene i Wassenaar-aftalen.
Udviklingen på området følges af en følgegruppe, som regeringen har nedsat, og de detaljerede retningslinjer for, hvordan krypteringsreglerne skal håndhæves eller skal gennemføres, er national kompetence. Der er intet i disse fire spørgsmål, som er nyt i forhold til det, vi tidligere har diskuteret.
Jeg spørger mig selv, om ikke Enhedslisten snart forstår, at parlamenter ikke kan gøre så forfærdelig meget her.
Samråd i udvalgene: Det er også ministre, der bliver spurgt dér.
Så kan vi nedsætte undersøgelseskommissioner, hvis vi har mistanke om, at der er foregået noget kriminelt.
Og til sidst har vi den mulighed i Folketinget, som vi har haft gennem mange år, at vi har et Kontroludvalg, der følger dette arbejde og har mulighed for at stille spørgsmål til regeringen i dette Kontroludvalg.
Den eneste mulighed for at komme videre er jo sådan set at sætte sin lid til Europa-Parlamentet, som har et medlemsland af det påståede Echelon-samarbejde, nemlig England, iblandt sin medlemskreds. Jeg har svært ved at se, at det danske Folketing kan gøre noget på egen hånd, som kan kaste lys over dette.
Og jeg tror ikke, at vi kommer meget længere.
Det Radikale Venstre kan ikke stemme for det fremsatte forslag til vedtagelse.
Jeg vil gerne starte med at takke hr. Helge Adam Møller for tilsagnet om, at alting går rigtigt for sig i Kontroludvalget.
Jeg håber heller ikke, jeg sagde noget som helst, der antydede, at jeg troede noget andet.
Men alene det faktum, at Kontroludvalgets medlemskreds strækker sig fra det yderste højre til og med SF beroliger mig en lille smule, for så vil der formentlig være en ret bred politisk afdækning af, hvad interesse man måtte have i at bringe en minister i uføre, eller hvad der nu ellers kan være af politiske interesser. Til hr. Keld Albrechtsen vil jeg sige, at Det Radikale Venstre meget, meget gerne ville være i det Kontroludvalg.
Det kan jeg forsikre hr. Keld Albrechtsen om.
Det kan man arbejde hen imod på to måder.
, så man bliver så stor, at man kan komme med i Kontroludvalget.